Tugir þúsunda tóku þátt í mótmælum í Róm í dag , svonefndri sardínuhreyfingu , en henni er beint gegn þjóðernisflokknum Bandalaginu og leiðtoga flokksins , Matteo Salvini , sem var áður varaforsætisráðherra Ítalíu . Fólkið kom saman á San Giovanni-torgi og var mannmergðin slík að það minnti helst á sardínur í dós . Var útlendingahatri og stefnu landsins í útlendingamálum mótmælt harðlega . „ Við erum mjög ánægð og náðum markmiðum okkar , “ segir einn af stofnendum grasrótarhreyfingarinnar , Mattia Santori , en yfir 100 þúsund tóku þátt í mótmælunum í dag . „ Við erum á móti fasisma , styðjum jafnrétti , erum á móti skorti á umburðarlyndi og á móti hatri í garð samkynhneigðra , “ segir Santori . Sardínuhreyfingin varð til í síðasta mánuði eftir að Santori , sem er frá Bologna , sendi þremur vinum sínum áríðandi skilaboð um að hitta sig daginn eftir . Þetta var nokkrum dögum áður en Salvini og félagar hans ætluðu að hefja sameiginlega kosningabaráttu fyrir héraðskosningarnar í Emilia-Romagna ásamt tveimur öðrum flokkum ; flokki Silvios Berlusconis , Forza Italia , og Bræðralagi Ítalíu . Vinirnir fjórir sendu út boð í gegnum samfélagsmiðla og áður en þeir vissu af fjölgaði þeim hratt sem tóku þátt í mótmælunum . Salvini gerir lítið úr hreyfingunni og skrifaði á Twitter að hann væri meira fyrir kettlinga því þeir ætu sardínur þegar þeir væru svangir .